നിഷ എന്ന രണ്ടു വയസ്സുകാരിയെ ദത്തെടുക്കാൻ സണ്ണി ലിയോണും ഭർത്താവ് ഡാനിയേൽ വെബ്ബറും കാണിച്ച മനസ്സിനെ ബോളിവുഡ് മുഴുവൻ അഭിനന്ദനങ്ങൾ കൊണ്ടു മൂടുകയാണ് . ട്വിറ്ററിലും ഫെയ്സ്ബുക്കിലും താരങ്ങളുടെ ആരാധകരും ആശംസകളുമായി എത്തി . പെൺകുഞ്ഞിനെ ദത്തെടുത്ത സണ്ണിയെയും ഡാനിയേലിനെയും ഓർത്ത് അഭിമാനിക്കുന്നുവെന്നായിരുന്നു വിവേക് ഒബ്രോയ് ഫെയ്സ്ബുക്കിൽ കുറിച്ചത് . നിങ്ങൾ ചെയ്തത് നല്ല പ്രവർത്തിയാണെന്നും മൂന്നു പേരും സന്തോഷത്തോടെ ഇരിക്കട്ടെയെന്നും താരങ്ങൾ കുറിച്ചു . റിതേഷ് ദേശ്മുഖ് , വീർ ദാസ് , രാഹുൽ ദോലാകിയ , ഇഷ ഗുപ്ത എന്നിവരും ട്വീറ്റ് ചെയ്തു . എല്ലാവർക്കും സണ്ണി നന്ദിയും പറഞ്ഞു . മഹാരാഷ്ട്രയിലെ ലാത്തൂരിൽ നിന്നുള്ള രണ്ടു വയസ്സുകാരി നിഷയെയാണ് ദത്തെടുത്തത് . രണ്ടു വർഷം മുൻപാണ് ദത്തെടുക്കാനുള്ള തീരുമാനത്തിൽ എത്തിയത് . സിനിമയും , ടെലിവിഷൻ പരിപാടികളുമായി തിരക്കിലാണെങ്കിലും നിഷയ്ക്കു വേണ്ടി പരമാവധി സമയം കണ്ടെത്തുമെന്നും സണ്ണി പറഞ്ഞു . ഇപ്പോൾ അവൾക്ക് മറാത്തി മാത്രമേ അറിയൂ ഞങ്ങളുടെ സംസാരത്തിലേയ്ക്കെത്താൻ പഠിപ്പിക്കുന്നുണ്ട് . ഈ പ്രായത്തിൽ അത് അവൾക്ക് എളുപ്പമായിരിക്കുമെന്നാണ് കരുതുന്നത് . ഇനി മുതൽ അവളുടെ പേര് നിഷ കൌർ വെബർ എന്നാകുമെന്നും സണ്ണി പറഞ്ഞു .